La primera Junta de Govern aprova les bases d´ajudes als afectats per l´incendi de Marxuquera
20 juny 2019

## La primera Junta de Govern aprova les bases d´ajudes als afectats per l´incendi de Marxuquera20 juny 2019Última actualització: 14 juliol 2025

![](../gestion/img/CarolaWoodward_0834.JPG)  
  

**El vice-alcalde i co-portaveu del Govern, Josep Alandete, el també co-portaveu de l'executiu local, José Manuel Prieto i el regidor de Seguretat Ciutadana, Nacho Arnau**, han comparegut aquest matí en la primera roda de premsa informativa, després que la nova Junta de Govern local de la legislatura ratificara el decret de nomenament dels 8 tinents d’Alcaldia que configuraran la junta, juntament l’Alcaldessa, així com el règim de sessions de la mateixa.

**Celeritat als expedients de contractació pendents**

_“Un dels primers acords ha estat també donar celeritat a la licitació de 25 expedients de contractació pendents (Edifciant, aire condicionat del Teatre Serrano i 4 centres socials, transport i recollida d’animals, obres nou Palau de Justícia, instal·lacions temporals a la platja o el parc del Centre Social de Rafalcaid, entre d’altres). En aquest sentit, s’ha delegat en l’anterior responsable de Contractació, fins que s’anomene el nou”,_ ha explicat Prieto.  

A la Junta de Govern local també s’hi ha aprovat l’expedient de contractació de les Festes de la Mare de Déu del Carme.

**Noves ajudes als afectats per l’incendi forestal de Marxuquera**

La Junta de Govern local ha aprovat les bases reguladores per a la concessió d’ajudes per a realitzar actuacions destinades a pal·liar els danys produïts per l’incendi forestal ocorregut l’agost passat i que va afectar al terme municipal de Gandia. La Generalitat ha establert dues línies d’ajudes complementàries / compensatòries de les d’altres administracions i/o asseguradores privades.

_“Som conscients que sempre seran insuficients, però des de les administracions volem compartir eixa desgràcia ajudant i facilitant al veïnat afectat tota l’ajuda possible perquè tornen a la normalitat quan més prompte millor”_, ha assegurat el vice-alcalde.  

D’una banda, **actuacions de restauració en infraestructures cinegètiques i inversions de recuperació i regeneració de sols i paisatges agro-forestals (regadiu, plantacions, etc.), tant públics com privats**. S’estableix una quantitat econòmica per hectàrea afectada. El termini de sol·licitud s’inicia a partir de la publicació en el BOP (abans de 15 dies) i finalitza el 16 d’agost.

La segona línia d’ajudes va destinada a pal·liar els **danys provocats en bens i infraestructures municipals; danys en instal·lacions, bens i infraestructures agràries o d’altres sectors econòmics diferents del forestal; danys produïts en bens mobles i immobles de persones físiques i jurídiques**. El termini de sol·licitud s’inicia a partir de la publicació en el BOP (abans de 15 dies) i finalitza el 30 de setembre.

_“Les sol·licituds es podran realitzar de forma telemàtica (Seu electrònica) o presencialment, a través de l’oficina que s’instal·larà a la planta baixa de l’Ajuntament, amb suport tècnic i jurídic per a la tramitació de les ajudes. També s’habilitarà una línia telefònica d’informació”_, ha explicat Arnau.  

[Twittear](https://twitter.com/share)